**ספר האמונה הרמה**

**הקדמה**

הורני יי' את דרכך אהלך באמתך יחד לבבי ליראה את שמך (תהלים פו, יא)

"ספר האמונה הרמה" המביאה הסכמה בין הפילוסופיה והדת, חברו הפילוסוף הגדול החסיד הנכבד ר' אברהם הלוי בן דאוד נע' לחבר היה לו, שאל אליו אם האדם מוכרח במעשיו או לו בחירה עליהם. ושם אותו כלל אחד ושלשה מאמרים.הכלל בזכר הסבה המביאה אל חבור זה הספר, והדרך אשר ילך בו . וזכר נושאו ותועלתו, ומי יקבל בו תועלת ויצטרך אליו ממדרגות בני האדם ומי לא יצטרך אליו.

המאמר הא' בהקדמות מחכמת הטבע ומה שאחריו. והם היותר מעט ממה שיצטרך אליהם מי שירצה לדעת האמונה הישראלית אחר ההסתלק ממדרגות ההמון. המאמר הב' בהתחלות הדת. המאמר הג' ברפואה הנפשית.

**זכר הכלל**

**אמר**: שאלת אלי - ירוממך האל – זה שנים על דרוש ההכרח והבחירה, וזכרת לי הדיבה שיש לך בכל אחד משתי אלו הקצוות. וזה שהעברות שיעבור האדם עליהם, אם האל ית' מכריחו עליהם, אם כן איך יענישהו עליהם: או איך יזהיר עליהן בדתות. ועוד, איך ישלח נביאיו לצוות עליהן? וגם כן, אם הם מסורות אל האדם, יעבור אותם אם ירצה, ויזהר מהם אם ירצה, הנה איך יעבור שיהיה במציאות דבר, אין לאל ית' ממשלת עליו?

וזכרת כי מה שיקשה עבור השכל בזאת השאלה, מוצאנו כתובים מעידים על היות מעשי האדם בהכרח, כמאמר האל ית' "ואני אקשה את לב פרעה" (שמות ז, ג) "כי הקשה יי' אלהיך את רוחו ואמץ את לבבו" (דברים ב, ל); "יי' מסך בקרבה רוח עועים" (ישעיה יט, יד); "למה תתענו יי' מדרכיך תקשיח לבנו מיראתך" (ישעיה סג, יז); "מי יפתה את אחאב ויעל ויפול ברמת הגלעד" (מלכים א' כב, כ); "והנביא כי יפותה ודבר דבר, אני יי' פתתי את הנביא ההוא" (יחזקאל יד, ט); "אכן השא השאת לעם הזה" (ירמיה ד, י). ובהפך זה: "ועשיתי את אשר בחקי תלכו" (יחזקאל לו, כז); "והסירותי את לב האבן מבשרכם" (יחזקאל ל"ו, כו).

ומצאנו עם זה פסוקים מעידים על היות האדם בחירי, כמאמר האל ית' "העידותי בכם היום את השמים ואת הארץ החיים (1ב) והמות נתתי לפניך" (דברים ל, י"ט); "חי אני נאם יי' אלהים אם אחפוץ במות הרשע כי אם בשוב רשע מדרכו וחיה, כי לא אחפוץ במות המת" (יחזקאל ל"ג, י"א); "לא שלחתי את הנביאים והם רצו" (ירמיה כ"ג, כ"א); "אשר לא צויתי ולא דברתי ולא עלתה אל לבי" (ירמיה י"ט, ה); "לעשות עצה ולא מני ולנסוך מסכה ולא רוחי" (ישעיה ל, א). והשיבותיך אז ואמרתי שהפסוקים התוריים - מהם מה שהונחו כפי פשוטיהם, ומהם מה שהונחו במלות אין מנוס לבלתי עשות להם ביאור. והראיה בזה, סתירת קצתם לקצת כפי מה שקדם. לכן אין מנוס לבלתי עשות פירוש אל אחת הקצוות.

והודעתיך שהפסוק הצריך ביאור, הוא אותו שיעיד השכל על סותרו, וכי הרבה פסוקים הונחו כפי מה שראוי להמון, לא כפי מה שהענין באמתתו, ויאמר בו "דברה תורה בלשון בני אדם", כאמרו ית': "ארדה נא ואראה הכצעקתה, הבאה אלי עשו כלה ואם לא אדעה" (בראשית י"ח, כ"א); "כי עתה ידעתי כי ירא אלהים אתה" (שם כ"ב, י"ב); "לולי כעס אויב אגור" (דברים ל"ב, כ"ז), ורבים כהם. והודעתיך שהדבה הנמשכת לאמונת הבחירה איננה כדבה הנמשכת לאמונת ההכרח. אבל הדבה הנמשכת לאמונת ההכרח אין מנוס להמלט ממנה, והיא עם זה גדולה ומגונה, ושהדבה הנמשכת לאמונת הבחירה מעוטה ונקל לצאת ממנה. וראיתיך אחרי כן שלא היה אצלך מדרגת כל מה שבארתיו באותו מאמר מדרגת מאמר מספיק והנהגה רפואיית, אבל לא מצאת בנפשך הפרש בין הדבה הנמשכת לאמונת ההכרח ובין הנמשכת לאמונת הבחירה. ואינך לבדך על זה, כי אם רבים מאנשי העיון בגלילנו זה. והנה, הניע האל ית' ממני דבר שהיה שוקט בי להועיל עם רב מנבראיו כפי דעתי, וזה, כי ראיתי שהבלבול והשבוש בזאת השאלה ובדומות לה אמנם יקרה לבעלי העיון ממנו בזמן הזה, מפני עזבם העיון בעיקרי אמונתם הישראלית, ובקשת האותות וההסכמה אשר בינה ובין הפילוספיא האמיתית, אשר עליה סמכו הפילוסופים עצמם והסכמתם ובמה שהם מסכימים ובמה שהם חולקים. וזה לעזבם העיון בחכמות. ולא היה כן דרך חכמי אומתנו בזמנים העוברים, אך נמצא להם בעיון בזה דעות נכבדות ותבונות נכונות, כמו מה שנזכר על ר' יוחנן בן זכאי ע"ה, ועל שמואל, ועל כל הסנהדרין בכל דור ודור.

אמנם בזמננו זה לפעמים יקרה מי שיעיין בחכמות מעט, ואין בו כח שיאחז בשתי ידיו שתי נרות: בימינו נר דתו ובשמאלו נר חכמתו. אך כאשר ידליק נר החכמה, יכבה נר הדת. ולא בזה הדור לבד קרה זה, אך כבר קרה זה גם כן בזמנים הראשונים, כמו שספרו זה רז"ל מאלישע אחר באמרם ע"ה: "ארבעה נכנסו לפרדס: ר' עקיבא, בן עזאי, ובן זומא ואלישע אחר (2א) בן עזאי הציץ ומת, בן זומא הציץ ונפגע, אלישע אחר קצץ בנטיעות, ר' עקיבא נכנס בשלום ויצא בשלום (חגיגה י"ד, ב)." ולזה יחשבו רבים מאנשי דורנו, שהעיון באלה החכמות הדקות ממה שיזיק באמת, ולזה לא יבקשו דבר מהחכמות. ונמשך לזה גם כן שלא ידעו שרשי הדת ועיקריה, אשר בהם ראוי שיהיה רוב עיונם ודיוקם, ולא בענפיה אשר יספיק בהם עיון מעט. ומאשר היה זה ענינם, נמצאו כשקפצו לדבר בכמו אלה הענינים, נסתפקו עליהם סבותיהם וחשכו להם דרכיהם, לפי שדרוש ההכרח והבחירה אי אפשר לשום מדבר שידבר בהם דבור ישר, אלא אחר ידיעתו בתארי האל ית' ופעולותיו, ומה שיתכן שיצא ממנו ומה שלא יתכן.

ולא הגיע אלינו בגלילנו זה ספר הונח בו דבור, יעיר אנשי העיון מזאת האומה אל דבר מהחכמות, בשעור מה שראוי שיעתקו אחריו לאמות אמונתם, זולתי ספר רבינו סעדיה ז"ל, אשר קראו "ספר האמונות והדעות." והוא ספר הטיב בו מאוד, יגמלהו האל טוב. אמנם כאשר חקרנוהו, לא מצאנוהו מספיק למה שצריך לנו. וג"כ עמדנו על ספר ר' שלמה אבן גבירול ז"ל, כיון בו להועיל כוונה אחת מהפילוסופיא, ולא ייחד בו האומה לבד, אבל הוא בענין ישתתפו בו כל מיני האנשים, ועם זה הביא רוב דברים בענין אחד, עד שספרו אשר רמזנו אליו, אשר קראו "מקור חיים" באולי אם יצרף ענינו במצרף, יוכללו דבריו בפחות מעשירית הספר ההוא. ועוד שהוא התעסק לעשות הקשים, ולא הקפיד שתהיינה הקדמותיהם אמיתיות, אך הספיק לו כפי דעתו הקדמות מדומות בצורות הקש אמתי. אכן חמריהם חמרים מסופקים, ולפי ששׁער בעצמו להביא מופת מאין הביא, הרבה מופתים, כסבור שהמופתים הרבים הבלתי אמתיים עומדים מקום המופת האחד האמתי. ובכמו זה אמר החכם: "טוב מלא כף נחת ממלא חפנים עמל ורעות רוח" (קהלת ד, י). ואמרו חכמים ע"ה "טבא פלפלתא חריפא ממלא צנא דקארי" (יומא פה, ב **(**ולא הייתי מגנה דבריו לולי שדבר סרה גדולה על האומה ידעה מי שעמד על ספרו . וכל הספר ההוא מורה על חולשת מדרגתו בפילוסופיא והיותו מגשש בה כמגשש באפלה.

ואחר שהתחננתי לאל ית' לעזרני לפקוח עיני אנשי העיון מאומתנו בעקרי אמונתם, בהביא עליהם עדיות מן הכתובים התוריים ומופתים מהפילוסופיא האמיתית, ראיתי שלא יתכן לי זה, אלא אחר הקדים הקדמות מחכמות הטבע ומה שאחריו, לפי שבזאת השאלה מההכרח והבחירה אשר הביאה אותי לזכור כל מה שבזה הספר, לא תתאמת התשובה המספקת בה, אלא (2ב) אחר הידיעה בתארי האל ופעולותיו. ולא יתאמת אמתות תאריו ופעולתיו עד שיקדם תחלה מופת מציאותו ומופת אחדותו, ושהיא לא תדמה לאחדות דבר אחר מכל מה שיקרא "אחד" מן העצמים הפשוטים, כל שכן הגשמיים.

ולא יתאמת זה עד שנניח תחלה שיש במציאות עצמים בלתי גשמיים יקראו מלאכים. ונביא לראיה על זה תחלה כתובים ואחר כן הקשים מופתיים. ולא יתאמת זה אלא מצד תנועת השמים ומצד היות השמים חיים מדברים. ונצטרך אל ביאור זה כתובים ומופתים שכליים. ורצוננו לבאר שלמלאכים מדרגות, ולא יתאמת לנו זה עד שנבאר במופת שהתחלת תנועת נפש איננה התחלת תנועת גשם. והביא ההכרח לזכור דבר-מה מחכמת הנפש דרך כלל, ומחכמת הנפש האנושית בפרט, ומה שיושפע עליה, להבדיל בין הנפש והשכל. אחר זה, נעתיק הקש כזה אל השמים גם כן. ואשר אי אפשר בלעדיו בכל זה ולא יתאמת דבר ממה שספרנו אלא אחר ידיעתו, הוא, שלא תהיה תנועה אם לא ממניע, ושדבר מהדברים לא יתכן שיתנועע מעצמו בשום פנים ולא בשום ענין. ולכן הביא ההכרח לזכור מיני התנועה ושכולם ממניע, ושהמניע בכולם הוא בלתי המתנועע.

ורצוננו שנבאר שהתנועות כולן תכלינה אל מניע ראשון. ומן ההכרח שנבאר שאי אפשר להיות במציאות נמצאים בפועל בעלי סדור לאין תכלית, ולבאר שהתנועה אי אפשר שתפול בסבוב. וכאשר הוצרכנו לזכור התנועות, הוצרכנו גם כן לומר שמהן נפשיות ומהן טבעיות, ולכן חוייב שנעורר על הטבע מה הוא, ועל מה יאמר באמת, ועל מה יאמר בהעברה. ולכן הוצרכנו לזכור בזה תנועות היסודות אל מקומותיהם הטבעיים בצורותיהם המתחלפות, לא בגשמיותם או חמריהם המשותפים, ולא במקריהם הנמשכים להם.

ולכן נתחייב לנו שנזכור מה הוא ההיולי, ומה היא הצורה, ומציאות הצורות המלאכותיות בגשמים המוחשים, ומציאות הצורות הטבעיות בהיולי המושכל. והביאונו כונת ספר "מקור החיים" בדבור מדוקדק נקי מהמותרות ובמופת אמתי.

ואין רצוננו להטריח עצמנו להביא בכל ענין סדר ההקש, אך נשים בכח ההקש המופתיי יסדרוהו בעלי ההגיון אם ירצו לקלות הבנתם בגבול האמצעי אשר בו. ואין דעתנו לדבר בכל זה עד שנפקח עיני האנשים בענין העצם והמקרה ואמתות כל אחד מהם וסוגי המקרים, והיא הכוונה אשר יכוונו אליה המתפלספים בספר הנקרא קאטגוריש (3א) בלשון יון והמאמרות בעברי. ונקוה שנעלה עוד אל מה שזולתו, כי אלה הענינים כאשר נשלים כל הצריך מהם, נחתום המאמר הראשון.

וייחדנו המאמר השני לענין הדת ונזכור חלקיו, ונבאר הנתלים מהם באמונה ונזכור אותם שהם הנהגות מדיניות ומעלות מדות, ומה שדומה לזה. ואי זה מהם דיוקים שכליים במינים שונים נזכרם עוד. ונזכור אחר כן מבחר דברי חסידי אומתנו. וכל מה שנביא במאמר הראשון, גם בשני לא יגרע ממנו עדות מן הכתוב, עד שיתבאר שאמתיות החכמה הם נכללות בספרי הקדש. וגם כן נבאר במאמר השני מקורי הרעות, אשר נכחיש המשכם מהאל יתברך בתכלית ההכחשה, ונבאר הנבואה ומיניה, ותנאי הנביא אשר אנחנו מחויבים לשמוע אליו. ונבאר ענין הגמול והעונש. וזהו אופן הדרך אשר ניחל ללכת בו.

אמנם נושא העיון הזה, הנה מבואר שהוא פילוסופיא מעשית, מצד היותה בדת מקובלת ובפילוספיא האמיתית מבוארת במופת. אמנם תועלתו, הנני מיעץ כל איש תם בתכלית התמימות אשר כאשר ישאלוהו על דרוש ההכרח והבחירה או מה שדומה להם ואינו חושש עליהם, אך יחשוב שלא ישיגנו בן אדם ולא ידאג לבו בקרבו לסכלותו בו, שלא יכניס עצמו לעיין בזה הספר ולא בזולתו ממה שכוונתו ככוונת זה הספר, אבל ראוי שישאר בתמותו וקבלתו, כי תכלית הפילוסופיא – המעשה. וכבר יש לו כונה טובה תביאהו אל טוב המעשה. וגם כן החכמים בחכמת הדת, הבקיאים גם כן בפילוסופיא, אינם צריכים אל ספרנו זה, כי די להם בחכמתם כמה כפלים מספרנו זה. ואולם המתחיל בעיון, והוא נבוך על מה שמצד הקבלה לבד הגיעהו, ולא הגיעה מעלתו אל שיתאמת לו מה שנשתבש בו, הנה זה הספר מועיל לו מאוד, כי כבר הקרבנו לו הרבה מאופני החכמה, ובנינו על יסודותיה הדת. והאל ית' וית' אומר בתורתו החכמה: ושמרתם ועשיתם אותם "כי היא חכמתכם ובינתכם לעיני העמים אשר ישמעון את כל החוקים האלה" (דברים ד, ו) ואמרו "רק עם חכם ונבון, הגוי הגדול הזה" (שם שם, שם). ולא אמר זה על המעשיות השמעיות, כי אין בהם דבר יהיה נפלא בעיני מי שאינו מאומתנו, ולא אמר זה על ההנהגות המדיניות ומעלות המדות, כי אותם גם כן כל בעל שכל יוכל לשומם הנהגה לעצמו ולסרים למשמעתו, ואם לא יהיה בעל דת. ואמנם אמר זה על הפלא האומות בחקרם על שרשי האמונה הישראלית, ועל הרב מצאום מסכימים עם מה שעמדו עליו אחר הפלגת חקירתם ותכלית חריצותם להוציא האמת לאמתתו, אחר רוב המשא והמתן שעשו בזה אלפי שנים; ולנו אנחנו נתן בלי עמל וחקירה, (3ב) אבל לקחנוהו מקובל מהנביא האמתי ומצאנוהו מבואר במופת בפילוסופיא האמתית, וזה החלי המאמר הראשון. ואשאל מהאל ית' להצילני מפשע ומשגיאה ולהישירני באמרי פי ומעשה ידי למען חסדו.

**המאמר הראשון**

**הפרק הא'**

**בזכר העצם והמקרה ורושם כל אחד מהם וזכר סוגי המקרה**

הנמצאים נחלקים חלוקה ראשונה אל עצם ומקרה. והעצם הוא הנמצא הבלתי צריך לנושא. נרשום אותו תחלה כן עד שנוסיף לו ביאור. והמקרה הוא הנמצא בדבר, והוא בו לא כחלק ממנו ואין לו העמדה בלעדיו, כמו לובן הבגד הלבן, שהוא בו לא כחלק ממנו, כי הוא יהיה בו, או לא יהיה בו הבגד בגד, לא יועיל היותו חל בו בענין עצמות הבגד ולא יזיק העלותו ממנו. ואין העמדה ללובן בלתי הבגד, ר"ל, לובן זה הבגד לא יהיה אלא בו, והעצם אינו כן, אבל אינו צריך אל דבר יהיה בו, ואם יהיה בדבר יהיה בו כחלק ממנו, כמו היד בגשם בעל היד, או הענף באילן בעל הענפים, ולו העמדה בלעדיהם, כי הענף אם נכרת יהיה לו העמדה, עם היות שהגשם יראה מענינו שהוא בדבר, להיותו על כל פנים במקום. אכן הגשם יפרד ממקום ויהיה בזולתו, לא כלובן זה הנייר כי הוא לא יעתק ממנו אל זולתו.

ודע כי מה שהוא עצם, בעצמו הוא עצם, לא בהקש אל דבר מה. ולא יתכן שנאמר שהאדם הוא בבית אדם ואיננו בבימה אדם, או שהוא אדם בהקש אל החמור, ובהקש אל המלאך איננו אדם כי אם מקרה, אבל בכל מקום ובכל בחינה העצם עצם והמקרה מקרה.

ואבן גבירול בספרו מקור החיים הראה כי סברתו היות קצת הדברים עצם בבחינת דבר מה, ומקרה בבחינת דבר אחר. ואולם זה טעות, ולא בדאו הוא מלבו אך כבר חדשו מהמתפלסים מי שטעה בו ונמשך הוא אחריו. והעצם יחלק אל גשמי ובלתי גשמי. והגשמי – מיניו כלם או רובם נראים בחוש, והוא ששה מינים: השמים ומה שיקרא יסודות, ושני אלה המינים הם הגשמים הפשוטים. אחרי כן המורכבים, והם מתכות וצמחים וגשמי הבעלי חיים בלתי מדברים וגשם החי המדבר.

אמנם סוגי המקרים הם אצל הפילוסופים ט' לפי שהם ישתדלו למנות כמה הם הדברים הנחלקים בשכל האנושי, ואם (4א) אפשר שיוכללו מושכליהם תחת ענין אחד, יאמר על כלם בהסכמה, וענין אמרנו בהסכמה הוא השם אשר יאמר על דברים רבים מצד השתתפם בענין אחד בשוה; לא יאמר על אחד מהם ראשונה ואַחַר על האחר בסבת הראשון, ולא מפני שאחד מהם יותר ראוי באותו השם מן האחר, אבל הוא לכלם בשוה, כמו החי על הסוס והחמור והכלב, כי אלה אין אחד מהם יותר ראוי בשם החי מן האחר ואין לו ענין החיות בסבת האחר, בהפך דברים אחרים אשר לא יאמרו בהסכמה, כמו הנמצא שיאמר על העצם והמקרה, ולא יאמר עליהם בהסכמה, כי המציאות למקרה אמנם הוא נקנה לו באמצעות מציאות העצם, ולכן העצם יותר ראוי בשם המציאות מן המקרה.

וכאשר השתדלו למנות המושכלות אשר יאמרו על מה שתחתיהן בהסכמה מצאום תשעה כי הם עיינו אל מראה הלובן אשר בזה הנייר על דרך משל, וראו שהלובן במוחלט יותר כולל ממנו כי הוא יאמר על לובן זה הנייר ועל לובן הכפור ולובן השלג וזולתם. אחרי כן מצאו המראה יותר כולל מן הלובן כי הוא יאמר על הלובן והשחרות ומראים אחרים. אחר כן מצאו האיכות יותר כולל מן המראה כי הוא יאמר על המראה והטעם והריח וזולתם.

ואמרו שהאיכות יותר כולל מן המראה. ולא מצאו דבר יותר כולל מן האיכות, לפי שהמקרה, ואם הוא יותר כולל מן האיכות, לא יאמר על האיכות וזולתו בהסכמה. ומצאו כי כל מה שילקח בשכל נכלל תחת עשרה סוגים: אחד מהם העצם וכבר זכרנוהו, ותשעה מקרים, והם הכמה, והאיכות, והמצב – ואלה השלשה ימצאו מונחים בגשמים נגלים הם, וההצטרפות, ואנה, ומתי – ואלה ענינים חלושי המציאות מאד נעלמים. ולו, ושיפעל ושיתפעל – ומציאותם ממוצע, לא יעלמו כהעלם השלשה האחרונים, ואינם נגלים כראשונים. ולזה לא יאמר המקרה על כל אלה בהסכמה.

והכמה – הוא ענין ימצא בכל דבר, שאפשר שישוער כלו בחלק ממנו, כמו הגשם הגדול אשר אפשר שיכרת ממנו חלק קטון וישוער בו כולו, ועם היות שהגשם הוא עצם, אמנם כאשר יבחן מצד השיעור תהיה אותה הבחינה בחינה לכמה. והכמה שני מינים: מתדבק ומתחלק. והמתדבק הוא אשר אפשר שיונח בו חלק יחלקהו ויהיה משותף לשני המתחלקים, רצוני, סוף האחד מהם והתחלת האחר. והכמה המתחלק אי אפשר זה בו, וזה כי הכמה ימצא בקו, והוא דבר שיש לו התפשטות בצד אחד; ובשטח והוא דבר שיש לו התפשטות בשני צדדין; ובגשם, והוא עצם שיש לו התפשטות בג' צדדין, ואפשר שיונחו (4ב) בו ג' קוים נכרתים על זויות נצבות. וימצא בזמן גם כן והוא שיעור תנועת הגלגל היותר גדול מצד שיתחבר לו השמש בתנועתו ויהיה מתנועתו הלילה והיום. וימצא במספר, והוא לבדו הכמה המתחלק. אמנם הגשם אפשר שיונח בו שטח יחלקהו חלוקה מדומה, ויהיה משותף לשני החלקים, וכן ידומה התחלק השטח בקו והתחלק הקו בנקודה, והזמן ידומה שהעתה מחלק אותה בעבר ובעתיד ומשותף ביניהם. ואי אפשר זה במספר.

ואלה החמשה הם מיני נושאי הכמה, ומי ששם אותם יותר טעה. ומאלה החמשה מהם הזמן והמספר הם כמה בעצמם. אמנם הנשארים הם נושאים לכמה. וכבר יאמר שהחמשה הם כלם בעצמם כמה, וירצה בזה שהם אם כמה כזמן והמספר, ואם נושאי הכמה נשיאות ראשון, לא כלובן הבגד, כי הוא יש לו כמה באמצעות היות הכמה לבגד.

וסברת אבן גבירול במאמר השני מספרו מקור החיים שהעצם הנושא למאמרות הוא מושכל בלתי מוחש, וסבר גם כן שהוא מתנועע בלתי מניע, ונתן בזה סבה זרה מאד, והיא שהכמות אשר תשיגהו יעצרהו מהתנועה ותמנעהו מעבור. ושם לעצם המושכל הבלתי מוחש כמות, וזה מין מן השגעון. ומופת מקריות הכמה הוא, שכמות מה תסתלק מן הגשם ותחול אחרת תחתיה והגשם עומד בעצמו, כמו היין החדש בחבית שאיננו מלא, ירתח בו עד שימלאהו.

והסוג השני הוא האיכות, והיא תכונה באיש בה יושב השואל ממנו איך הוא? והיא ד' מינים: א' מהם תכונה אם בנפש, כמו החכמה או הסכלות או היושר או העול, ואם בגשם כמו הבריאות או החולי, וכל אלה בהיותם מהירי ההסרה יקראו ענין, וכאשר נקבעו נקראו קנין.

אמנם המין השני הוא מה שיאמר כח טבעי, כמו הבריאי והחולני ואין זה הענין ענין הבריאות והחולי, כי לפעמים החולני יהיה בריא, ולפעמים הבריא יהיה חולה, אבל הוא הכנה בגשם לדבר מה או לא הכנה אליו, כמו שבשעוה הכנה לקבל כל צורה ובאבן היקרה אין הכנה לזה.

והמין השלישי האיכות ההתפעליית וההתפעלויות. והאיכות ההתפעליית הם הרשמים אשר יגיעו בחושינו ממוחשיהם, כרשמים שיקבלו ממה שימושש מן החם והקר והלח, והיבש, והקשה והרך, והכבד והקל, וכמו הרשמים שיקבל חוש הריח מן הריחות, וחוש השמע ממיני הקולות וחוש הראות למיני הדברים הנראים וחוש הטעם למיני הטעמים. וכל אלה יקראו איכיות התפעליות, והם רשמים גשמיים. (5א) אמנם ההתפעלותיות הם רשומים נפשיים, כמו הרחמנות והבשת והכעס מדבר שיראה, ושובו ממנו בשמעו עליו התנצלות.

והמין הרביעי האיכות אשר תהיה בכמות במה שהיא כמות, כמו שני משולשים אשר כשיחוברו יהיה מהם מרובע, ונשתנית התמונה לפי שנתוסף הכמה, או המרובע כשיוסר חציו יהיה משולש, או שתי קשתות כשיקובצו יהיה מהם עגולה, או בהפך, או המספר הזוג יתוסף עליו נפרד ויהיה נפרד או בהפך.

והסוג השלישי מן המקרים הוא המצב, והוא יחס חלקי הגשם אל חלקי המקום, כי הגשם האחד לפעמים ינוח כלו במקום אחד, אך חלקיו לא יהיו מיושבים על חלקי המקום, וזה כמי ששוכב על אחד מצדדיו ויתהפך על צד אחר, או השוכב על בטנו ישוב לשכב על גבו, או העומד ישב במקומו, או היושב יקום. זהו הרושם שרשמו קצתם למצב. ומהם מי שיראה שהמצב הוא יחס אל חלקי הגשם קצתם לקצת, כי הפרקדן בטנו על גבו והשוכב על בטנו בהפך זה.

והסוג הרביעי ההצטרפות, והוא יחס בין שני דברים בם בעצמם, יאמר כל אחד מהם בהקש אל חבירו, כאב והבן והאדון והעבד, והחצי והכפל. וזה ענין יושכל בכל המושכלות אשר זכרנו ושנזכור עוד, כי האב והבן עם היות כל אחד מהם עצם בעצמו, הנה מצד האבות והבניות הם במצטרף, כי האב אמנם הוא אב בצירוף אל הבן והבן בן בצירוף אל האב.

וכאשר יבחן ההצטרפות ימצא גם כן בכמה כי אמרך זה גדול מזה הוא הצטרפות בכמה; גם אמרך גדול וקטון, או רב ומעט, אמנם יובן ענין זה הדבור אחר הניח דבר יצורף אליו. ולזה אפשר שיאמר הר קטון וגרגיר שומשמין גדול, וזה בצירוף ההר אל ההרים הגדולים אשר הם יותר גדולים ממנו, וגרגיר השומשמין אל גרגיר שומשמין יותר קטון ממנו. וכן אמרך ראובן יותר חכם משמעון הוא צירוף באיכות. וכאשר תאמר לימין שמעון ולשמאל לוי הוא צירוף במצב. וכן בשאר.

ומסגולות המצטרפים, שכל אחד מהם ישוב אל האחר בשוה, כי תאמר האב אב לבן ואחר ישוב זה המאמר בשוה ותאמר הבן בן לאב. ואם לא ישוב בשוה, כאמרך זה בן ראובן ואי אפשר שישוב בשוה ותאמר זה ראובן בן, הנה זה לפי שאתה לקחת אחד המצטרפים והוא הבן בענין הצירוף, ולא לקחת האחר, והוא ראובן, בענין הצירוף. וכן אם תאמר זה הכנף כנף לעוף, לא יתכן אחר כן (5ב) שתאמר זה עוף עוף לכנף, וזה כי אתה לקחת הכנף בענין ההצטרפות, כי לא יהיה אלא למעופף, ולא לקחת המעופף בענין ההצטרפות כי יש מעופף יעופפהו הרוח. ואם תרצה לקחת אותם יחד בענין ההצטרפות, תאמר זה הכנף כנף למעופף בכנף והמעופף בכנף בעל כנף בזה הכנף. וכל אחד מן המצטרפים כשיובן [האחד] יובן האחר בהכרח, מצד היות לו אותו ההצטרפות, לא מצד שהוא בעצמו דבר מה, כי אתה כאשר תאמר חצי תבין שהוא חצי כפלו מבלי שתדע אם החצי והכפל נושאם גשם או שטח או קו או דבר אחר.

אמנם הסוג החמישי הוא מתי – והוא יחס הדבר אל הזמן אשר בו מציאותו או השוה למציאתו. וענין השוה הוא שמציאותו נמשך עם זמן מה. כי הדברים המתחדשים לפעמים יהיו שוים לזמן שיש לו שעור, כאמרך מתי היתה המלחמה? ויאמר ביום כך, ולפעמים יהיו הדברים המתחדשים בעתה, כאמרך מתי מת ראובן, כי זה יהיה בעתה, וכל הדומה לזה מהתהפך הדבר מצורה אל צורה. וענין מתי איננו הזמן כי אתה כשישאלוך מתי היה זה, לא יתכן שתאמר שזה הענין הנשאל עליו הוא חדש פלוני, אך בחדש פלוני.

והסוג הששי הוא אנה – והוא יחס הדבר אל המקום, ואין ענינו המקום, כי אתה כשישאלוך אנה ראובן לא יתכן שתאמר הבית, אלא בבית.

והסוג השביעי הוא לו, והוא יחס בין הגשם וגשם אחר, שוה אליו נעתק בהעתקו, כמו היותו לובש בגד או צנוף במצנפת או מונעל. ועורות הבעלי חיים וקליפות האילנות נכנסים בזה הענין כשנלקחו לא מצד שהם עצם, אלא מצד שהוא דבר יקיף באחר ויהיה שוה אליו ויעתק בהעתקו.

והסוג השמיני הוא שיפעל, והוא ענין יקרה מהנעת המניע למתנועע כהנעת המזונות והתרופות לאדם מן החולי אל הבריאות או בהפך, וכשנות השמש פני הכובס אל השחרות ויריעתו אל הלובן והדומים לאלה.

והסוג התשיעי הוא שיתפעל, והוא ענין יתחדש מהתנועעות המתנועע מן המניע, והוא מושכל שוה אל הקודם ומיניו כמיניו, רק שאין המושכל מזה הוא המושכל מזה, כי נושא הפעולה הוא הפועל ונושא ההתפעלות הוא המתפעל. ומקרה אחד לא יהיה בשני נושאים, כי לא יהיה לובן אחד בשני בגדים, ולא חום אחד בשני גשמים.

הנה אלה רמזים מספיקים לתלמידים. יבינו מהם שהמושכל מאחד מהם בלתי נכנס (6א) תחת האחר ושהם התחלות המחשבה.

**כתוב מעיד במושכלות ומדרגות המאורות**

וכבר מנה דוד ע"ה העצם ורב אלה המקרים, וזכר הקפת חכמת האל ית' בהם ואמר: "יי' חקרתני ותדע" (תהלים קלט, א). זהו ספור על עצמותו והוא העצם. ואחר כן אמר: "אתה ידעת שבתי וקומי" (שם, ב) וזהו המצב. ואחר כן אמר: "בנת לרעי מרחוק" (שם), וזהו תכונת הנפש והוא מן האיכות. אחר כן אמר: "ארחי ורבעי זרית" (שם, ג), ספר הקפת ידיעת האל ית' בתכליותיו, וזהו מן הכמה. ואחר כן אמר: "וכל דרכי הסכנת" (שם) וזהו הנשאר ממיני האיכות. אחר כן אמר: "אחור וקדם צרתני ותשת עלי כפך" (שם, ה), ספר שהאל ית' נתן לו התמונה, והוא ענין מחובר מאיכות וכמות. אחר כן אמר: "אנה אלך מרוחך" (שם, ז), עד אמרו: "גם שם ידך תנחני ותאחזני ימינך" (שם, י), ספר כל אנה שאפשר להיות לאדם והקפת ידיעת האל ית' בכולם. אחר כן אמר: "תסכני בבטן אמי" (שם, יג), ספר ההצטרפות. אחר כן אמר: "אשר עשֵתי בסתר רקמתי בתחתיות ארץ" (שם, טו), ספר הפועל וההתפעלות. אחר כן אמר: "גלמי ראו עיניך ועל ספרך כלם יכתבו" (שם, טז), שב לזכור הכמה המתחלק והוא המספר הנמצא באיברים. אחר כן אמר: "ימים יוצרו ולא אחד בהם" (שם), ספר מתי. ואפשר שמה שיובן ממאמר לו, נכלל תחת "וכל דרכי הסכנת" (שם, ג). הנה כבר מנה זה המזמור כל סוגי הנמצאות.

והוסיף ענין אחד גדול באמרו: "גם חושך לא יחשיך ממך ולילה כיום יאיר כחשכה כאורה" (שם, יב), רמז אל מדרגות המאורות, וזה כי הם על מדרגות: מהם אור הנר, והוא ישים לנו הראות אשר בכח ראות בפועל, ויתן לנו שלמות לא היה לנו בלילה קודם המצאו, רק שהוא חסר לשני פנים, אחד מהם לפי שהוא צריך אל השמן, והשני שיקרה לו ההכבות מרוח ומה שדומה לזה מפגעים מחוץ. ולמעלה ממנו אור הירח, והוא נקי משני אלה החסרונות רק שאינו על שלמותו כל הלילות, ואפילו בהיותו על שלימותו אינו חזק האורה. ולמעלה ממנו אור השמש, והוא נקי משני אלו החסרונות, כי הוא בכל יום יראה אלינו בשלמותו והוא עם זה חזק האורה. אמנם ישיגהו השקיעה ולא נשיג בו דבר בלילה, וזה חסרון. ועוד, שאמנם נשיג בו מן הדברים אותם שהם גשמיים, ובפרט מן הגשמים שטחיהם החצוניים, כי נשיג בו שטח זאת הארץ, ולא נדע אם תחתיה מאבנים או מתכות או מטמון. ולמעלה מאורו אור השכל, כי אנחנו נשיג בו דברים גשמיים בלתי נראים, כהשיגנו גלגל הנטיה וגלגל ההקפה, ונשיג בו דברים בלתי גשמיים כמו הנפש והשכל והמלאכים והאל ית' וית', כמו שנבאר (6ב) עוד. ונחלק בו דברים, אין כח בחרב חדה לחלקם. כי אנחנו נחלק בין עצמות הגשם ושטחו, ונשפוט שעצמותו עצם ושטחו מקרה. ובין הכדור ושני קטביו ובריחו, ונשפוט שהכדור הגשמי הוא עצמו כדור ושהשני קטבים והבריח, אמנם קרו לו מצד היותו סובב. ואם הונח בשכלינו נח בלתי מתנועע לא ימצאו אלה המקרים.

וגם ענינים אחרים דקים נזכור קצתם בזה הספר. ומה שלא נזכרהו מזה, הוא יותר ממה שנזכרוהו כפלי כפלים. ואחר שזהו ענין השכל שלנו עם היותנו שקועים בעסקי העולם הזה וגזרותיו, כל שכן ענין העצמים השכליים הנקראים בלשון התורה מלאכים, וכל שכן חכמת האל ית' וית' אשר אין כמוה דבר, לא יקיפו בה השכלים ולא יספרוהו הלשונות. לכן לפי שבחן האדון ע"ה זה אמר: "גם חשך לא יחשיך ממך ולילה כיום יאיר כחשכה כאורה" (תהלים קלט, יב). אחר כן אמר מאמר אחר כאלו הוא מופת על מה שקדם, והוא אמרו: "כי אתה קנית כליותי תסכני בבטן אמי" (שם, יג), ירצה שידיעת האל ית' וית' למעלה מכל אורה, כי המאורות יתנו לנו השגת השטחים החיצונים מכל גשם, לפי ששם יגיעו המאורות, ואור ידיעת האל ית' יגיע לפנים ולפני לפנים ולפני לפני לפנים, כי האשה ההרה נראה שטחה החיצון, ואמנם מקום הריונה הוא לפנים, והעובר לפני לפנים, והאיברים הפנימים מן העובר לִפְנֵי לִפְנַי וְלִפְנִים, לזה אמר: "כי אתה קנית כליותי תסכני בבטן אמי" (שם, יג), ואמר: "לא נכחד עצמי ממך, אשר עשתי בסתר רקמתי בתחתיות ארץ" (שם, טו) וכו'.